इसकी शुरुआत कुछ धार्मिक संदेशों से होती है जिन्हें शेयर न करने पर देवी देवताओं के कोप का भय दिखाया जाता है। ऐसे ही धार्मिक लगने वाले संदेशों और इनका प्रसार न करने पर दण्ड का भय दिखाने के वर्षों पुराने पारंपरिक तरीकों से लोगों की कंडीशनिंग प्रारंभ होती है। किसी संदेश को लाइक या शेयर करते ही सोशल मीडिया प्लेटफार्म द्वारा आपकी पसंद की पहचान कर ली जाती है और मिलते जुलते संदेशों की बमवर्षा आप पर प्रारंभ हो जाती है। धीरे धीरे इन संदेशों के साथ आने वाले इतिहास, राजनीति और सेना आदि से सम्बंधित ऐसे संदेशों की स्वीकार्यता और ग्राह्यता बढ़ती जाती है जो तथ्यों के साथ की गई चालाक हेराफेरी का नायाब नमूना होते हैं। इनमें यथार्थ और कल्पना का घातक मिश्रण होता है। एक दो ऐतिहासिक तथ्यों की ओट में बहुत सारे जहरीले झूठ आपके दिमाग में ठूंस दिए जाते हैं। उदाहरण स्वरूप एक वायरल पोस्ट की चर्चा आवश्यक लगती है जिसके अनुसार बहुभोगी और अय्याश जवाहरलाल नेहरू ने अपनी बीमार पत्नी की घोर उपेक्षा की। स्थिति यहां तक आ गई कि सुभाष चंद्र बोस ने कमला नेहरू को स्विट्जरलैंड के एक सैनिटोरियम में भर्ती कराया जहां असहाय और एकाकी अवस्था में उनकी मृत्यु हुई। सच्चाई यह है कि कमला नेहरू की बीमारी के दौर में नेहरू अधिकांशतया जेल में थे।